Malta saarestik  Malta saarestik asub kesk Vahemerd, 93 km kaugusel Sitsiilast ning  288 km kaugusel Aafrika põhjarannikust. Saarestik koosneb seitsmest saarest, millest 3 suuremat on asustatud. Malta on saartest suurim (u 246 km2) ning enam linnastunud ja rahvusvahelisema hõnguga kui naabersaared. Malta on üks Euroopa tihedamalt asustatud riike, siin elab 1309 inimest km2-l. Eriti tihedalt on asustatud Malta saare idaosa. Suuruselt teine saar Gozo on lopsakama taimestikuga ning palju rahulikum. Saare rannikualadel on piltilusaid helesinise vee ja järskude kaljuseintega lahesoppe. Kolmas  asustatud saar Comino on samuti rahulik saareke, kus on vaid üks hotell. Kohe Comino kõrval paikneb asustamata Cominotto. Kahe saare vahelisele alale moodustub kanal, mida kirgassinise ja kristallselge vee poolest kutsutakse Helesiniseks Laguuniks.    Elekter  240 V. Pistikupesad on erinevad Eestis kasutatavatest, adaptereid saab laenutada hotellidest või osta supermarketitest.    Raha ja krediitkaardid  Kehtiv rahaühik on euro. 1 € = u 15,65 EEK.  Eurosid saab osta Eestis. Eesti kroone kohapeal ei vahetata. Krediitkaardid, nagu Visa, EuroMaster ja American Express, on laialt kasutusel pealinnas ja puhkekeskustes. Väiksemates asulates ja külapoodides eelistatakse enamasti sularaha.    Keel  Ametlikke riigikeeli on kaks - malta ja inglise keel. Palju räägitakse ka itaalia keelt.    Söök ja jook  Malta köök on saanud mõjutusi saart eri aegadel asustanud rahvastelt. Kasutatakse palju kala  ning köögivilju. Väga maitsev on kohalik kitsepiimajuust Gbenja. Malta köögi lahutamatuks osaks on täidetud suvekõrvitsad ning tomatid ja tummised köögiviljasupid. Süüakse ka palju küülikuliha - tavaliselt hautatakse seda punaveinis ning serveeritakse koos kartulite ja salatiga. Maltal valmistati veini juba mitu tuhat aastat tagasi. Tänapäeval tulevad kvaliteetseimad veinid Delicata veinimõisast - nt poolkuiv roosa vahuvein Gellewza. Gozol valmistatakse sidrunilikööri Limoncellat. Roosa liköör Bajtra on  valmistatud kaktuseviinast. Heatasemelisi ja hubaseid restorane leiab eriti just St.Juliansis ja Vallettas.     Rannad  Suur osa Malta rannikust on kaljune. Ujuma pääseb mööda kaljudele paigaldatud treppe. Parimad liivarannad asuvad saare põhjaosas - Meliha Bay, Golden Bay. Ka St Julianis on väike liivarand.    Transport  Kohalik liinibussivõrk katab kogu saart ning sümpaatsete vanaaegsete bussidega liiklemine on soodne. Nt pilet St Juliansist või Sliemast Valletasse maksab vaid 50 eurosenti. Pileti saab osta bussist, Valletta ja Buggiba bussijaamast või Sliema sadamast. Taksosõit on suhteliselt kallis ning hinnas tuleks kokku leppida juba enne sõidu alustamist. Sliemast Valletasse pääseb ka laevaga, hind u 1 eur. Malta Cirkewwast on laevaühendus Gozo Mgarri sadamaga. Mgarrist saab liinibussiga Gozo pealinna Victoriasse. Ka Malta  ja Gozo vahel asuvale Comino saarekesele pääseb laevaga. Maltalt on laevaühendus ka Sitsiiliaga. Laevad sõidavad Catanina ja Pozallo sadamatesse ning sõit kestab u 1,5 tundi.    Ööelu  Valletas veedetakse õhtuid hubastes restoranides ja baarides. Nooruslik ööelukeskus on St. Julians ning selle kõrval asuv Paceville. Populaarsed baarid on näiteks The Dubliner Irish Pub ja Gigi's St. Juliansis ning ööklubid 7 Rooms ning Axis/Matrix Pacevilles. Saarel on ka mõned kasiinod, nt  St.Juliansis paiknev Dragonara Palace.